**ΝΟΜΟΣΧΕΔΙΟ ΜΕ ΤΙΤΛΟ**

**O ΠΕΡΙ ΑΝΑΦΟΡΑΣ ΠΡΑΞΕΩΝ ΔΙΑΦΘΟΡΑΣ**

**(ΣΥΜΠΛΗΡΩΜΑΤΙΚΑ ΜΕΤΡΑ ΠΡΟΣΤΑΣΙΑΣ ΚΑΙ ΕΠΙΕΙΚΕΙΑΣ)**

**ΝΟΜΟΣ ΤΟΥ 2017**

|  |  |
| --- | --- |
| Συνοπτικός  Τίτλος. | 1. Ο παρών Νόμος θα αναφέρεται ως ο περί Αναφοράς Πράξεων Διαφθοράς (Συμπληρωματικά μέτρα προστασίας και επιείκειας) Νόμος του 2017. |
| Ορισμοί.    23(ΙΙΙ) του 2000  22(ΙΙΙ) του 2012.  22(ΙΙΙ) του 2006  23(ΙΙΙ) του 2012.  Κεφ.161.  97(Ι) του 2012.  51(Ι) του 2004  62(Ι) του 2008.  Κεφ.154.  51(Ι) του 2004  62(Ι) του 2008. | 1. Στον παρόντα Νόμο -   «αδικήματα διαφθοράς» σημαίνει τα αδικήματα που προβλέπονται στον περί της Σύμβασης του Συμβουλίου της Ευρώπης για την Ποινικοποίηση της Διαφθοράς (Κυρωτικό) Νόμο του 2000, τον περί του Πρόσθετου Πρωτοκόλλου στη Σύμβαση του Συμβουλίου της Ευρώπης για την Ποινικοποίηση της Διαφθοράς (Κυρωτικό) Νόμο του 2006, τον περί Πρόληψης της Διαφθοράς Νόμο, τον περί Αθέμιτης Κτήσης Περιουσιακού Οφέλους από Αξιωματούχους και Λειτουργούς του Δημοσίου Νόμο του 2004, καθώς και τα αδικήματα στον περί Ποινικού Κώδικα Νόμο, που εμπεριέχουν το στοιχείο του δεκασμού, της δωροληψίας ή της κατάχρησης εξουσίας ή εμπιστοσύνης, όπως οι Νόμοι αυτοί εκάστοτε τροποποιούνται.  «αξιωματούχος» σημαίνει πρόσωπο που κατέχει ή κατείχε στο παρελθόν οποιοδήποτε πολιτειακό ή δημοτικό ή άλλο αξίωμα και περιλαμβάνει τους αξιωματούχους που καθορίζονται στον Πίνακα του περί Αθέμιτης Κτήσης Περιουσιακού Οφέλους από Αξιωματούχους και Λειτουργούς του Δημοσίου του 2004 όπως τροποποιήθηκε.  «κρατική ή δημόσια υπηρεσία» σημαίνει κάθε υπηρεσία που υπάγεται στη Δημοκρατία, περιλαμβανομένης της Δημόσιας Εκπαιδευτικής Υπηρεσίας, της Αστυνομίας, του Στρατού και της Εθνικής Φρουράς, κάθε νομικό πρόσωπο δημοσίου δικαίου ή οργανισμού δημοσίου δικαίου, περιλαμβανομένων των αρχών τοπικής αυτοδιοίκησης, των σχολικών εφορειών, καθώς και οποιοδήποτε άλλο οργανισμό δημοσίου δικαίου χωρίς νομική προσωπικότητα που ιδρύεται με νόμο προς το δημόσιο συμφέρον και τα κεφάλαια του οποίου είτε παρέχονται είτε είναι εγγυημένα από τη Δημοκρατία ή η διοίκηση του τελεί υπό τον έλεγχο της Δημοκρατίας.  «λειτουργός του δημοσίου» σημαίνει πρόσωπο που κατέχει οποιαδήποτε θέση σε κρατική ή δημόσια υπηρεσία.  «πράξεις εν δυνάμει διαφθοράς» σημαίνει άλλες καταχρηστικές ή αθέμιτες συμπεριφορές, ενέργειες, παραλείψεις ή πρακτικές, οι οποίες παραβλάπτουν ή δυνατόν να παραβλάψουν το δημόσιο συμφέρον, περιλαμβανομένης της κατάχρησης εξουσίας, της μεγάλης κλίμακας κακοδιαχείρισης, της ύπαρξης σύγκρουσης συμφερόντων και της παράβασης οποιασδήποτε νομικής υποχρέωσης και ο όρος περιλαμβάνει τη συγκάλυψη όλων ή οποιουδήποτε από τα ανωτέρω. |
| Προστασία  καταγγέλλοντος.    95(Ι) του 2001  15(Ι) του 2014.  1 του 1990  71 του 1991  211 του 1991  27(Ι) του 1994  83(Ι) του 1995  60(Ι) του 1996  109(Ι) του 1996  69(Ι) του 2000  156(Ι) του 2000  4(Ι) του 2001  94(Ι) του 2003  128(Ι) του 2003  183(Ι) του 2003  31(Ι) του 2004  218(Ι) του 2004  68(Ι) του 2005  79(Ι) του 2005  105(Ι) του 2005  96(Ι) του 2006  107(Ι) του 2008  137(Ι) του 2009  194(Ι) του 2011  78(Ι) του 2013  7(Ι) του 2014  21(Ι) του 2014  100(Ι) του 2015. | 3. - (1) Πρόσωπο το οποίο, χωρίς να εμπλέκεται καθ΄ οιονδήποτε τρόπο στις εν λόγω πράξεις και χωρίς να αποβλέπει σε ίδιον όφελος, παρέχει ανάλογα με την περίπτωση, στο Γενικό Εισαγγελέα της Δημοκρατίας ή στην κατά περίπτωση αρμόδια αρχή πληροφορίες που καλόπιστα και εύλογα πιστεύει ότι τείνουν να αποκαλύψουν ότι διεπράχθη ή διαπράττεται ή πρόκειται να διαπραχθεί οποιοδήποτε αδίκημα διαφθοράς, ή τείνουν να αποκαλύψουν οποιαδήποτε άλλη πράξη εν δυνάμει διαφθοράς, προστατεύεται όπως προνοείται στα επόμενα εδάφια.  (2) Η ταυτότητα προσώπου που ενεργεί ως το εδάφιο (1) ή οποιοδήποτε στοιχείο που τείνει να τον ταυτοποιήσει, καθώς και το περιεχόμενο ή μέρος του περιεχομένου τυχόν έγγραφης αναφοράς του δεν δημοσιεύεται ή αποκαλύπτεται με οποιοδήποτε τρόπο, εκτός μόνο σε περίπτωση συγκατάθεσής του.  (3) Κάθε πρόσωπο που παραβαίνει την υποχρέωση μη δημοσίευσης ή αποκάλυψης ως αναφέρεται στο εδάφιο (2) διαπράττει αδίκημα τιμωρούμενο με φυλάκιση που δεν υπερβαίνει τα τρία χρόνια ή με χρηματική ποινή που δεν υπερβαίνει τις πέντε χιλιάδες ευρώ ή και με τις δύο ποινές.  (4) Πρόσωπο που ενεργεί ως το εδάφιο (1) δεν δύναται να θεωρηθεί ότι παραβίασε όρο συμφωνίας ή εθιμικό κανόνα πίστης ή εμπιστευτικότητας ή εχεμύθειας και δεν υπέχει ποινική, πειθαρχική ή αστική ευθύνη για την αποκάλυψη.  (5) Σε περίπτωση που το πρόσωπο που ενήργησε ως το εδάφιο (1) εργάζεται ως υπάλληλος στον ιδιωτικό τομέα και απολύεται ή εξαναγκάζεται σε παραίτηση από την εργασία του, θα θεωρείται ότι απολύθηκε παράνομα, εκτός αν ο εργοδότης αποδείξει ότι οι ενέργειες αυτές δεν οφείλονται ή δεν συνδέονται με την αποκάλυψη.  (6) Σε περίπτωση που το πρόσωπο που ενήργησε ως το εδάφιο (1) είναι λειτουργός του δημοσίου, η μετάθεση ή απόσπαση ή μετακίνησή του, ή μείωση των καθηκόντων του, ή μείωση της αξιολόγησης, ή υπηρεσιακής βαθμολογίας του, ή μη παροχή ίσων ευκαιριών εκπαίδευσης ή επιμόρφωσης, από την αρμόδια αρχή ή με την έγκρισή ή την ανοχή της συνιστά εκδικητικό μέτρο, εκτός αν η αρμόδια αρχή αποδείξει ότι το μέτρο δεν οφείλεται ή δεν συνδέεται με την αποκάλυψη.  (7) Σε περίπτωση που πρόσωπο το οποίο ενήργησε ως το εδάφιο (1) χρησιμοποιηθεί ως μάρτυρας σε οποιαδήποτε ποινική διαδικασία, που έχει σχέση με την αποκάλυψη, το πρόσωπο αυτό θεωρείται μάρτυρας που χρήζει βοήθειας σύμφωνα με τον περί Προστασίας Μαρτύρων Νόμο ως έχει τροποποιηθεί και θα εφαρμόζονται σε σχέση με το πρόσωπο αυτό όλα ή οποιαδήποτε από τα μέτρα που προβλέπονται στο ΜΕΡΟΣ ΙΙΙ του ως άνω Νόμου.  Νοείται ότι, κατά την κρίση του Γενικού Εισαγγελέα της Δημοκρατίας, τέτοιο πρόσωπο δύναται να εντάσσεται στο Σχέδιο Προστασίας Μαρτύρων και Συνεργατών της Δικαιοσύνης, οπότε εφαρμόζονται και οι διατάξεις του ΜΕΡΟΥΣ IV του ως άνω Νόμου.  (8) Για τους σκοπούς του παρόντος άρθρου, αρμόδια αρχή σημαίνει την κατά περίπτωση αρμόδια αρχή όπως ο όρος καθορίζεται στον περί Δημοσίας Υπηρεσίας Νόμο, και περιλαμβάνει την αρμόδια αρχή όπως αυτή  καθορίζεται στον ιδρυτικό ή οποιοδήποτε άλλο νόμο ο οποίος αναφέρεται ή αφορά σε οποιαδήποτε κρατική ή δημόσια υπηρεσία:  Νοείται ότι αν υπάρχει υπόνοια εμπλοκής της κατά περίπτωση αρμόδιας αρχής στις εν λόγω πράξεις, η αποκάλυψη γίνεται στο Γενικό Εισαγγελέα της Δημοκρατίας. |
|  |
| Μέτρα επιείκειας σε περίπτωση συνεργασίας με τις αρχές. | 4. Ανεξάρτητα από τις προβλεπόμενες ποινές σε διατάξεις οποιουδήποτε νόμου αναφορικά με αδίκημα διαφθοράς:  (α) σε περίπτωση καταδίκης, κατόπιν δικής του παραδοχής, προσώπου που διέπραξε ή συμμετέσχε σε αδίκημα διαφθοράς που αφορά δωροδοκία λειτουργού του δημοσίου ή αξιωματούχου, το ανώτατο όριο της ποινής που μπορεί να επιβληθεί σε αυτόν από το Δικαστήριο είναι το ήμισυ του ανωτάτου ορίου της ποινής που προβλέπεται στον οικείο νόμο για το αδίκημα διαφθοράς, εάν ως αποτέλεσμα της ουσιώδους του συνεργασίας με τις διωκτικές αρχές άρχισε η ποινική δίωξη εναντίον του λειτουργού του δημοσίου ή του αξιωματούχου.  (β) σε περίπτωση καταδίκης, κατόπιν δικής του παραδοχής, λειτουργού του δημοσίου ή αξιωματούχου που διέπραξε ή συμμετέσχε σε αδίκημα διαφθοράς, το ανώτατο όριο της ποινής που μπορεί να επιβληθεί σε αυτόν από το Δικαστήριο είναι το ήμισυ του ανωτάτου ορίου της ποινής που προβλέπεται στον οικείο νόμο για το αδίκημα διαφθοράς, εάν ως αποτέλεσμα της ουσιώδους του συνεργασίας με τις διωκτικές αρχές άρχισε η ποινική δίωξη εναντίον άλλων, ανώτερων από τον ίδιο, λειτουργών του δημοσίου ή αξιωματούχων για τη συμμετοχή τους στο αδίκημα, και εάν μεταβιβάζει στο δημόσιο παν ληφθέν από τον ίδιο περιουσιακό όφελος. |